Un angajat al ISU Suceava a fost găsit mort joi, 21 martie, în propria mașină. Bărbatul în vârstă de 41 de ani s-ar fi sinucis după ce ar fi luat mai multe medicamente, informează Monitorul de Suceava.
Autoritățile au fost alertate de către soția bărbatului, atunci când a sesizat că lipseau medicamentele, soțul ei și mașina personală. Angajatul ISU Suceava ar fi suferit de depresie și era sub tratament.
Bărbatul a fost găsit decedat pe bancheta din spate a autoturismului său, care era parcat în apropiere de casă. Angajatul ISU avea o rană în zona pieptului, pe care și-ar fi provocat-o cu un cuțit, însă leziunile nu ar fi fost atât de grave încât să-i fi provocat moartea.
La locul de muncă, bărbatul era descris ca fiind un angajat exemplar și care nu a creat niciodată probleme.
Cauza exactă a decesului va fi stabilită cu ocazia necropsiei. Pentru că a fost un cadru militar, ancheta a fost preluată de un procuror de la Parchetul Militar din Iași.
"Alături de soție, Niculina, și de cei doi pui, Ștefan și Alexandru, și noi, cei din familia pompierilor militari suceveni, ne coborâm sufletul în bernă, suferind în tăcere.
Este greu să-ți pierzi camaradul, dar și mai greu este să te gândești la copiii rămași fără tată, și la soția văduvită de jumătatea ei…
Ne doare această pierdere, dar ne ducem durerea cu demnitate, așa cum a trăit colegul nostru, COSMIN, un salvator de vieți neobosit și un camarad de nădejde.
Un profesionist desăvârșit, gata să intre în foc, și chiar să se jertfească pentru semeni.
Privim în sus cu smerenie, și ne rugăm și nădăjduim ca sufletul său să fie așezat într-un loc bun, în grija îngerilor celești, așa cum și el, pe pământ, a fost pentru alții înger păzitor.
Dumnezeu să te ierte și să te odihnească în pace, Cosmine, iar Maica Domnului să le aline suferința soției, copiilor și nouă, celor care am împărțit bucata de pâine cu tine!", au transmis reprezentanții ISU "Bucovina" Suceava, pe Facebook.